## Odluka Ustavnog suda Republike Hrvatske broj:U-IIIA-2386/2005 od 19. rujna 2007.

### NN 104/2007 (12.10.2007.), Odluka Ustavnog suda Republike Hrvatske broj:U-IIIA-2386/2005 od 19. rujna 2007.

# USTAVNI SUD REPUBLIKE HRVATSKE

**3061**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Nevenka Šernhorst i Vice Vukojević, članovi
Vijeća, odlučujući o ustavnoj tužbi koju je podnijela J. G. iz Z., koju zastupa
J. B., odvjetnik u Z., na sjednici održanoj 19. rujna 2007. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: P-7770/97, u najkraćem mogućem roku, ali ne
duljem od deset (10) mjeseci, računajući od prvoga idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici J. G. iz Z., B. c. 287, određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 11.900,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zah­tjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 30. svibnja 2005. godine podnijela
ustavnu tužbu zbog nedonošenja odluke u razumnom roku. Smatra da je Općinski sud
u Zagrebu, ne odlučivši o njezinim pravima i obvezama u razumnom roku u predmetu
koji se pred tim sudom vodi pod brojem: P-7770/97, povrijedio njezino ustavno
pravo zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe i očitovanja predsjednika
Upravnog suda Republike Hrvatske, utvrdio je činjenice koje su pravno relevantne
za odlučivanje o povredi ustavnog prava podnositeljice, zajamčenog člankom 29.
stavkom 1. Ustava Republike Hrvatske.
Parnični postupak pokrenut je 22. prosinca 1997. godine tuž­bom podnositeljice i
drugotužitelja pred Općinskim sudom u Zagrebu, protiv tuženika V. i D. Š., radi
utvrđenja.
Podneskom od 3. veljače 1998. godine podnositeljica i drugotužitelj požurili su
sud na postupanje.
Podneskom od 24. travnja 1998. godine tuženici su dali odgovor na tužbu.
Prvo ročište održano je 27. travnja 1998. godine.
Podneskom od 27. svibnja 1998. godine podnositeljica i drugotužitelj izmijenili
su tužbeni zahtjev te su zatražili zakazivanje ročišta.
Ročište je održano 18. siječnja 1999. godine.
Podneskom od 3. lipnja 1999. godine podnositeljica i drugotužitelj predložili su
rješavanje spora mirnim putem, a podneskom od 17. svibnja 2000. godine zatražili
su zakazivanje ročišta.
Podneskom od 9. listopada 2000. godine tuženici su se očitovali na podnesak od
3. lipnja 1999. godine.
Na ročištu održanom 2. studenoga 2000. godine podnositeljica i drugotužitelj
predložili su izvođenje dokaza saslušanjem stranaka.
Ročište zakazano za 21. svibnja 2001. godine odgođeno je radi bolesti suca.
Podneskom od 24. kolovoza 2001. godine podnositeljica i drugotužitelj zatražili
su zakazivanje ročišta.
Ročišta su zatim održana 13. studenoga 2003. i 3. prosinca 2003. godine. Na
posljednjem ročištu sud je saslušao stranke.
Dopisom od 8. prosinca 2003. godine sud je zatražio pribavljanje predmeta broj:
O-4266/99, a koji je dostavljen 13. veljače 2004. godine.
Nakon podnošenja ustavne tužbe održano je ročište 4. svibnja 2006. godine, a 26.
travnja 2007. godine proveden je očevid.
Sljedeće ročište zakazano je za 5. studenoga 2007. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike Hrvatske
i članku 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pred Općinskim sudom u Zagrebu pokrenut je 22. prosinca 1997.
godine tužbom podnositeljice i drugotužitelja protiv tuženika V. i D. Š., radi
utvrđenja.
Ustavna tužba podnijeta je 30. svibnja 2005. godine, a do tog dana parnični spor
nije pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno sedam (7) godina, pet (5) mjeseci i osam (8) dana.

4.2. POSTUPANJE NADLEŽNOG SUDA

Ustavni sud je utvrdio da u razmatranom pravno relevantnom razdoblju, Općinski
sud u Zagrebu održao je pet ročišta, s time da je utvrđena neaktivnost suda u
ukupnom trajanju od pet (5) godina, osam (8) mjeseci i dvadeset devet (29) dana
(od 18. siječnja 1999. do 2. studenoga 2000., od 21. svibnja 2001. do 13.
studenoga 2003., od 8. prosinca 2003. do 30. svibnja 2005.).

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Ustavni sud utvrđuje da podnositeljica svojim ponašanjem nije pridonijela
duljini trajanja postupka, već je u nekoliko navrata požurivala sud na
postupanje.

4.4. SLOŽENOST SUDSKOG PREDMETA

Ustavni sud ocjenjuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak, u razmatranom pravno relevantnom
razdoblju, cijelo vrijeme vodio pred Općinskim sudom u Zagrebu. Održano je pet
ročišta, međutim nije donijeta meritorna odluka. Polazeći od navedenog, te
imajući u vidu neaktivnost suda u trajanju preko pet godina, te činjenicu da se
postupak i dalje vodi pred sudom prvog stupnja, Ustavni sud ocjenjuje da je
povrijeđeno pravo podnositeljici na suđenje u razumnom roku, zajamčeno člankom
29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stav­ka 1. Ustava,
Ustavni sud utvrđuje uzimajući u obzir okolnosti svakoga pojedinog slučaja, uz
istodobno uvažavanje ukupnih go­spodar­skih i socijalnih prilika u Republici
Hrvatskoj te vrstu postup­ka.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkas­nije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2386/2005
Zagreb, 19. rujna 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 104/2007-3061
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)